PROTOKOL 6 vedrørende EFTA-Tilsynsmyndighedens retsevne, privilegier og immuniteter

AFSNIT I EFTA-TILSYNSMYNDIGHEDEN

Artikel 1

EFTA-Tilsynsmyndigheden har selvstændig retsevne. Den kan i særdeleshed indgå aftaler, erhverve og disponere over rørligt og urørligt gods og retsforfølges.

Artikel 2

1. EFTA-Tilsynsmyndigheden nyder immunitet imod retsforfølgning i forbindelse med sine officielle aktiviteter undtagen:

a) i særlige tilfælde, hvor den udtrykkeligt har ophævet immuniteten

b) i forbindelse med tredjemands civile søgsmål om erstatning for skade opstået ved en ulykke forvoldt med et køretøj eller andet transportmiddel, som tilhører EFTA-Tilsynsmyndigheden eller benyttes på dennes vegne, eller i forbindelse med en overtrædelse af færdselsloven, hvor et sådant transportmiddel er impliceret

c) i tilfælde af beslaglæggelse, efter en administrativ eller retlig afgørelse, af løn og honorarer, herunder pensionsrettigheder, som EFTA-Tilsynsmyndigheden skylder et nuværende eller tidligere medlem, en nuværende eller tidligere tjenestemand eller anden ansat

d) i forbindelse med modkrav, der direkte udspringer af retssager indledt af EFTA-Tilsynsmyndigheden.

2. EFTA-Tilsynsmyndighedens ejendom er uanset beliggenhed fritaget for:

a) alle former for rekvisition, beslaglæggelse og ekspropriering

b) alle former for tvangsforvaltning og provisoriske tvangsforanstaltninger af administrativ eller retlig art, bortset fra de tilfælde, der er nævnt i foregående stykke.

Artikel 3

EFTA-Tilsynsmyndighedens arkiver og alle dokumenter, der tilhører myndigheden, eller som den er i besiddelse af, er ukrænkelige, uanset hvor de måtte befinde sig.

Artikel 4

1. EFTA-Tilsynsmyndigheden kan uden at være underkastet finanstilsyn, finansbestemmelser eller tidsfrister af nogen art:

a) ligge inde med valuta af enhver art og have konti i enhver møntsort

b) frit overføre sine midler eller valuta fra et land til et andet eller inden for samme land og veksle enhver valuta i dens besiddelse til en hvilken som helst anden valuta.

2. I forbindelse med udøvelsen af sine rettigheder i henhold til denne artikels stk. 1 skal EFTA-Tilsynsmyndigheden tage behørigt hensyn til alle anbringender fra en af protokollens signatarstater og efterkomme sådanne anbringender, i det omfang det anses for muligt uden at skade EFTA-Tilsynsmyndighedens interesser.

Artikel 5

1. EFTA-Tilsynsmyndigheden, dens aktiver, indtægter og øvrige ejendom er fritaget for:

a) alle direkte skatter. EFTA-Tilsynsmyndigheden kan dog ikke kræve fritagelse for kommune- og statsskatter eller afgifter, der reelt dækker offentlige ydelser som vand og gas

b) told samt forbud og restriktioner vedrørende indførsel og udførsel af varer, som EFTA-Tilsynsmyndigheden indfører eller udfører direkte til brug i forbindelse med tjenesten. Varer, der er indført under sådanne betingelser, må ikke sælges i den stat, de er importeret til, medmindre det sker på betingelser, som er aftalt med den pågældende stats regering

c) told samt forbud og restriktioner vedrørende indførsel og udførsel af sine publikationer.

2. Når EFTA-Tilsynsmyndigheden i forbindelse med sine officielle aktiviteter foretager indkøb eller benytter tjenesteydelser til en større værdi, og når prisen på sådanne indkøb og tjenesteydelser indeholder skatter og afgifter, træffer den af protokollens signatarstater, som har pålagt de pågældende skatter og afgifter, de nødvendige forholdsregler for at indrømme fritagelse herfra eller foretage tilbagebetaling af disse, såfremt de kan identificeres.

Artikel 6

1. EFTA-Tilsynsmyndigheden nyder på hver af de staters område, som har undertegnet denne protokol, i forbindelse med sine officielle meddelelser samme behandling, som vedkommende stats regering indrømmer tilsvarende internationale organisationer, med hensyn til fortrinsbehandling, tariffer og afgifter på post og telekommunikation og pressetariffer for informationer til presse og radio.

2. EFTA-Tilsynsmyndighedens tjenstlige korrespondance og andre tjenstlige meddelelser må ikke gøres til genstand for censur.

3. EFTA-Tilsynsmyndigheden har ret til at anvende kode og at sende og modtage korrespondance med kurér eller i forseglede postsække, der nyder samme privilegier og immuniteter som diplomatiets kurérer og kufferter.

AFSNIT II EFTA-TILSYNSMYNDIGHEDENS MEDLEMMER, TJENESTEMÆND OG ØVRIGE ANSATTE

Artikel 7

1. EFTA-Tilsynsmyndighedens medlemmer, tjenestemænd og øvrige ansatte nyder følgende privilegier og immuniteter:

a) fritagelse for retsforfølgning, også efter at have forladt EFTA-Tilsynsmyndighedens tjeneste, for i embeds medfør foretagne handlinger, herunder mundtlige og skriftlige ytringer. Denne immunitet kan dog ikke påberåbes i forbindelse med et medlems, en tjenestemands eller anden ansats overtrædelse af færdselsloven eller i tilfælde af skade forvoldt med et køretøj eller andet transportmiddel, der tilhører eller føres af denne

b) ukrænkelighed med hensyn til tjenstlige papirer og dokumenter

c) fritagelse for alle forpligtelser til at yde samfundstjeneste, herunder værnepligt, o.l.

d) sammen med de familiemedlemmer, der hører til deres husstand, fritagelse for alle indvandringsrestriktioner og bestemmelser om registrering af udlændinge

e) sammen med de familiemedlemmer, der hører til deres husstand, de samme muligheder for repatriering i tilfælde af en international krise, som der normalt indrømmes ansatte i internationale organisationer

f) samme behandling med hensyn til valuta- og omvekslingsbestemmelser, som der normalt indrømmes ansatte i internationale organisationer

g) fritagelse for al national beskatning af løn og honorarer, som de modtager fra EFTA-Tilsynsmyndigheden, pensioner og tilsvarende ydelser fra EFTA-Tilsynsmyndigheden dog undtaget. Signatarstaterne til protokollen forbeholder sig ret til at tage disse lønninger og honorarer med i betragtning ved fastsættelsen af det beløb, der skal betales i skat af indkomst fra andre kilder.

2. EFTA-Tilsynsmyndigheden angiver, hvilke grupper af tjenestemænd og øvrige ansatte stk. 1 finder anvendelse på, og underretter EFTA-staterne om sin beslutning. EFTA-staterne underrettes med regelmæssige mellemrum om navnene på de tjenestemænd og øvrige ansatte, der tilhører disse grupper.

Artikel 8

Ud over de i artikel 7, stk. 1, omhandlede privilegier og immuniteter nyder medlemmerne af EFTA-Tilsynsmyndigheden:

a) fritagelse for arrestation og tilbageholdelse, medmindre de gribes i at begå, forsøge på at begå eller lige at have begået en lovovertrædelse

b) samme fritagelse for civilretlig og administrativ forfølgning som diplomater, undtagen i tilfælde af skade forvoldt med et køretøj eller andet transportmiddel, der tilhører eller føres af medlemmet

c) fuld immunitet over for strafferetlig forfølgning, undtagen i tilfælde af overtrædelse af færdselsloven forårsaget af et køretøj eller andet transportmiddel, der tilhører eller føres af medlemmet, jf. dog afsnit a)

d) samme toldlettelser, for så vidt angår personlig bagage, som der indrømmes diplomater.

AFSNIT III MEDLEMMER AF RÅDGIVENDE ORGANER OG EKSPERTER

Artikel 9

1. Medlemmer af rådgivende organer, der bistår EFTA-Tilsynsmyndigheden i dens arbejde, nyder følgende privilegier og immuniteter i forbindelse med udøvelsen af deres hverv for EFTA-Tilsynsmyndigheden og i forbindelse med udstationering for denne:

a) fritagelse for retsforfølgning for i embeds medfør foretagne handlinger, herunder mundtlige og skriftlige ytringer, også efter at deres hverv er afsluttet. Denne immunitet kan dog ikke påberåbes i forbindelse med en overtrædelse af færdselsloven begået af et medlem af et rådgivende organ eller tilfælde af skade forvoldt med et køretøj eller andet transportmiddel, der tilhører eller føres af medlemmet

b) ukrænkelighed med hensyn til tjenstlige papirer og dokumenter

c) fritagelse for alle indvandringsrestriktioner og bestemmelser om registrering af udlændinge

d) samme behandling med hensyn til valuta- og omvekslingsbestemmelser, som der normalt indrømmes midlertidigt udsendte officielle repræsentanter for udenlandske regeringer.

2. Stk. 1 finder også anvendelse på eksperter, der er udsendt for at udøve deres hverv for EFTA-Tilsynsmyndigheden, og på repræsentanter for Europa-Kommissionen og de EU-medlemsstater, der deltager i de rådgivende organers arbejde, der er nævnt i stk. 1.

AFSNIT IV ALMINDELIGE BESTEMMELSER

Artikel 10

1. EFTA-Tilsynsmyndigheden har pligt til at ophæve sin immunitet i alle tilfælde, hvor påberåbelse heraf ville hindre rettens gang, og hvor den kan ophæves, uden at myndighedens interesser skades.

2. Privilegier og immuniteter indrømmes medlemmerne, tjenestemændene og de øvrige ansatte i EFTA-Tilsynsmyndighedens interesse og ikke af hensyn til de enkeltes personlige fordel. EFTA-Tilsynsmyndigheden har ret og pligt til at ophæve et medlems, en tjenestemands eller en anden ansats immunitet i tilfælde, hvor denne immunitet efter myndighedens opfattelse ville hindre rettens gang, og hvor den kan ophæves, uden at myndighedens interesser skades.

Artikel 11

Ingen af protokollens signatarstater er forpligtet til at indrømme sine egne statsborgere eller personer med fast bopæl i staten de i artikel 7, stk. 1, litra c), d) og e), omhandlede privilegier og immuniteter.

Artikel 12

Bestemmelserne i denne protokol tilsidesætter dog ikke den ret, hver af protokollens signatarstater har til at træffe de sikkerhedsforanstaltninger, de finder nødvendige.

Artikel 13

Såfremt en af protokollens signatarstater mener, at et privilegium eller en immunitet i henhold til protokollen er blevet misbrugt, afholdes der høringer mellem den pågældende stat og EFTA-Tilsynsmyndigheden for at fastslå, om der har været tale om misbrug, og for, såfremt det er tilfældet, at sikre, at det ikke gentager sig. En stat, der mener at en person har misbrugt et privilegium eller en immunitet i henhold til protokollen, kan forlange, at denne forlader statens område.